LV Eiropas Savienības Oficiālais Vēstnesis C 236/13

Pieteikuma publikācija saskaņā ar Padomes Regulas (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību 6. panta 2. punktu

(2007/C 236/08)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“GAMONEU” jeb “GAMONEDO”

EK Nr.: ES/PDO/005/0308/20.08.2003

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Subdirección General de Calidad Agroalimentaria y Agricultura Ecológica; Dirección General de Industria Agroalimentaria y Alimentación; Ministerio de Agricultura, Pesca y Alimentación de España Adrese: Infanta Isabel, 1 E-28071 Madrid Tālr.: (34) 91 347 53 94 Fakss: (34) 91 347 54 10 E-pasts: sgcaproagro@mapya.es

2. Grupa:

Nosaukums: Rosa Maria Intriago Cuesta y otros Adrese: Barrio de Quilama, s/n E-33820 Benia Tālr.: (34) 985 84 41 57 Fakss: (34) 985 84 41 57 E-pasts: genife_vete@hotmail.com Sastāvs: Ražotāji/pārstrādātāji ( X ) Citi ( )

3. Produkta veids:

Grupa: 1.3. Siers

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Produkta nosaukums: “Gamoneu” jeb “Gamonedo”

4.2. Apraksts: “Gamoneu” jeb “Gamonedo” siers ir ar augstu tauku saturu; nogatavināts, ar dabīgu mizu, pagatavots no govs, aitas vai kazas svaigpiena vai no divu minēto piena veidu maisījuma, viegli kūpināts un ar nelieliem zaļgani ziliem Penicillium pelējuma sēnīšu laukumiem pie malām.

Aizsargāto sieru izgatavošanā izmantotais piens ir iegūts no šādu sugu un šķirņu dzīvniekiem:

govis: Frisona, Asturiana de los Valles, Pardo Alpina un to krustojumi;

aitas: Lacha, Carranzana un Milschalfe un to krustojumi;

kazas: Alpino-Pirenaica un Cabra de los Picos de Europa, Murciano-Granadina, Saanen un to krustojumi.

Siera fiziskās īpašības ir šādas:

forma: cilindriska ar samērā gludām virsmām;

augstums: no 6 līdz 15 cm;

diametrs: no 10 līdz 30 cm;

svars: no 0,5 līdz 7 kg.

Ar dabīgu, plānu mizu, kas iegūta kūpināšanas laikā, kastaņbrūnā krāsā ar sārtu, zaļu un zilu nokrāsu. Penicillium pelējuma sēnīte pie mizas.

Siera ķīmiskās īpašības ir šādas:

tauki: vismaz 45 % no kopējās masas;

olbaltumvielas: vismaz 25 % no kopējās masas;

sausna: vismaz 55 %;

pH: no 4,5 līdz 6,5.

Organoleptiskās īpašības ir šādas.

Aromāts — ar vieglu dūmu smaržu, tīrs un izteiksmīgs. Kļūst stiprāks līdz ar nogatavināšanu. Garšas ziņā pārsvarā jūtama maiga dūmu piegarša, kas ir nedaudz pikanta un kas mutē rada sviesta garšu un ilgstošu lazdu riekstu pēcgaršu.

Siera masa ir cieta vai puscieta, stingra un irdena, jo griežot tā viegli sadrūp gabalos. Siera caurumi ir neregulāri izvietoti un nelieli.

Siera krāsa iekšpusē ir balta vai dzeltenīgi balta ar nelieliem zilganzaļiem Penicillium pelējuma sēnītes laukumiem pie malām. No ārpuses siera krāsa ir ļoti īpaša, kas rodas kūpināšanas rezultātā, kura sieram piešķir kastaņbrūnu krāsu, un kas vēlāk, sieram atrodoties alās vai pagrabos un pārklājoties ar sēnītēm, iegūst sārtu, zaļganu un zilganu nokrāsu.

Siera iekšpusē ir mehāniskas apstrādes rezultātā radušies tukšumi.

Tiek pieņemti šādi tradicionālie apzīmējumi.

“Gamoneu” jeb “Gamonedo”del Puerto, kas tiek iegūts Cangas de Onís un Onís municipalitātēs (Picos de Europa kalnu grēda) specifikācijā minētajās augstajās vasaras ganībās vai aplokos laikā no jūnija līdz septembrim un ražots nelielās siernīcās. Sieru ražo no piena, kas iegūts no ganāmpulkiem, kuru ganības ir attiecīgajās pļavās, un ko veido vismaz divu minēto šķirņu piena maisījums, proti, govs, aitas un kazas piena maisījums. Jebkurā gadījumā aitas un/vai kazas piena daudzumam katrai sugai jābūt lielākam par 10 %.

“Gamoneu” jeb “Gamonedo”del Valle, kas tiek iegūts no cilmes vietas nosaukuma ģeogrāfiskā apgabala zemajām teritorijām Cangas de Onís un Onís municipalitātēs. Ražošana nav sezonāla, jo ganāmpulku audzēšana ir daļēji ekstensīva un tās pamatā galvenokārt ir ganīšana ganībās.

4.3. Ģeogrāfiskais apgabals: Ģeogrāfiskais apgabals ir Astūrijas autonomā apgabala Cangas de Onis un Onis municipalitātes. Piena ražošana, siera izgatavošana un nogatavināšana notiek šajā konkrētajā ģeogrāfiskajā apgabalā.

4.4. Izcelsmes apliecinājums: Tiek pārbaudīts, vai piens, ko izmanto siera ražošanas procesā, nāk tikai no tām saimniecībām, kas ir saņēmušas atļauju un reģistrētas Regulatīvās padomes reģistrā, veicot ražošanas un liellopu populācijas reģistru kontroli gadījumā, kad sieru iegūst no piena, kas iegūts paša saimniecībā. Gadījumos, kad ražotāji izmanto pienu, kas nav no pašu saimniecības, tiek pārbaudīti attiecīgie ražošanas reģistri un dokumentācija, kura apliecina piena izcelsmi, un to veido piegādes pavadzīme, kurā norādīta izcelsmes saimniecība, saņemšanas datums un laiks, izkrautais apjoms, izkraušanas laiks, transportlīdzekļa un tā vadītāja identifikācija, kā arī attiecīgais rēķins un maksājumu apliecinošs dokuments par saņemto pienu. Apstrādātājam par katru produkciju ir jābūt reģistriem, kuros minēta izmantotā piena izcelsme un daudzums, saražoto sieru skaits un katras produkcijas partijas vai partiju numurs. Posmos pēc ražošanas — kūpināšanas, nogatavināšanas un uzglabāšanas laikā pirms nosūtīšanas — reģistros vienmēr ir jānorāda katrā glabātavā esošās vienības un partijas. Visbeidzot saražotajām partijām ir jāpiestiprina attiecīgās identifikācijas etiķetes, norādot produkcijas galamērķi, kas jāpamato ar attiecīgām pavadzīmēm un pārdošanas rēķiniem.

4.5. Ražošanas metode: “Gamoneu” jeb “Gamonedo” siera ražošanā izmanto vienīgi govs, aitas vai kazas svaigpienu vai divu vai trīs minēto piena veidu maisījumu, kas iegūts no ganāmpulkiem, kuri barojas no teritorijas dabas resursiem, proti, pļavām, svaigas zāles un siena, kas iegūts no šīm pļavām. Izņēmuma kārtā var izmantot graudaugu un sakņaugu koncentrātus tajos periodos, kad lielākoties laika apstākļu dēļ trūkst saimniecībā saražotās lopbarības.

Pienu saņem siernīcā un veic pienskābes sarecēšanas procesu, izmantojot koagulantus vai recēšanas enzīmus, lai process nebūtu ilgāks par stundu. Piena temperatūra recēšanas un šī procesa laikā paceļas no 24 ° līdz 30 °C.

Kad ir iegūts biezpiens, to vairākkārt uzmanīgi sagriež, līdz tiek iegūti neliela izmēra biezpiena gabaliņi (5 līdz 15 mm). Pēc tam aptuveni pusotru stundu notiek sūkalu novadīšanas process.

Biezpiena masu ieliek cilindriskās veidnēs no pārtikas rūpniecībā lietojama materiāla. Var veikt vieglu presēšanu, lai pilnībā novadītu sūkalas.

Sieru sālīšanu veic, pārklājot siera augšpusi un apakšpusi ar vārāmo sāli attiecīgi pēc 24 un 48 stundām.

Kad siers ir izņemts no veidnēm, to kūpina. Kūpināšanas ilgums un intensitāte ir atkarīga no vides apstākļiem kūpināšanas laikā — ir jānodrošina atbilstīga izžūšana un kastaņbrūnas mizas veidošanās ar tādu sastāvu, kas nogatavināšanas posmā ļauj Penicillium sēnītēm iekļūt siera iekšpusē, vienlaikus panākot izstrādājumam raksturīgu vieglu kūpinājuma garšu, kura tomēr nekļūst dominējoša. Šajā procesā izmantotie materiāli — oša (Fraxinus excelssior) malka, virši (Erica sp.), dižskābarža (Fagus sylvatica) malka un citi dabīgi, nesveķaini koki.

Nogatavināšanu veic kaļķakmens alās un pagrabos ar atbilstošām īpašībām, lai sieram piešķirtu tā īpašības, ar vidējo temperatūras un mitruma līmeni attiecīgi 10 °C un 90 %. Šis process ilgst vismaz divus mēnešus, sākot ar biezpiena iegūšanas datumu. Šī posma laikā siers tiek apgriezts otrādi un tīrīts, kas ir vajadzīgs, lai siers iegūtu savas specifiskās īpašības, garantējot un sekmējot raksturīgo pelējuma un rauga sēnīšu augšanu, kam jārodas nogatavināšanas telpās — tās nekādā gadījumā nedrīkst pievienot pienam. Penicillium sēnītēm ir jāiekļūst siera iekšpusē un jāattīstās pa perimetru pie siera mizas, radot raksturīgos zaļgani zilos plankumus uz malām.

Sieri ir obligāti jāidentificē un jāmarķē.

4.6. Saikne:

— Vēsturiskā saikne Gamonedo siers ir saistīts ar seno tradīciju saglabāšanu — teritorijas ganāmpulku pilnīgu izmantošanu. Ir liecības, ka siers ir ražots jau 17. gadsimtā, kad tas derēja kā pārtika “pilsētas nabadzīgajiem”, kā tas minēts 1641. gada dokumentā karalim Filipam IV par ganību izmantošanu. Tāpat senos dokumentos (Madosa ģeogrāfijas vārdnīca (Diccionario Geográfico de Madoz), 18. gadsimts) šis siers daudzkārt minēts kā vietējo iedzīvotāju galvenais ēdamais, kā arī norādīta teritorijas specializācija lopkopībā un jaukta tipa ganāmpulku pastāvēšana, ko veidoja govju, aitu un kazu ganāmpulki, par kuriem rūpējās to īpašnieki, kuri vasaras laikā uzturējās aplokos ganību vietās. Šie apstākļi un nošķirtība no patēriņa centriem apgrūtināto sakaru dēļ kopš neatminamiem laikiem ir sekmējusi pašu ganu veiktu piena pārstrādi sierā.

— Saikne ar dabu Tradicionālā ģeogrāfiskā ražošanas un apstrādes teritorija ir Onís un Cangas de Onís municipalitātes, kuras aizņem ievērojamu teritoriju Cornión kalnu masīvā — Picos de Europa kalnu grēdas rietumu daļā. Šīs kalnu sistēmas lielākā iezīme ir tās stāvā orogrāfija, ko raksturo nogāzes no 80 m virs jūras līmeņa Sella upes vidustecē līdz 2 648 m augstajam Torre Cerrado kalnam. Šo kalnu teritoriju raksturo augstais kaļķakmens saturs, stāvās nogāzes un ģeomorfoloģiskais zigzagveida izvietojums, kas nosaka divas dabiskas iezīmes — ielejas un kalnu pļavas. Ielejā dominējošās ir lielās pļavas ar lēzenu reljefu un nelielām lauku saimniecībām, kas piesaistītas apdzīvotajām vietām. Šeit atrodas lielākās pilsētas. Pļaušanai paredzētās pļavas nodrošina sienu ziemai, un šajā laikā tur ganās lopi, kuriem nav vajadzīga nepārtraukta atrašanās kūtīs. Daudz augstākās kalnu pļavas raksturo vertikālais izvietojums un teritorijas karsta veidojumi ar neskaitāmām bedrēm, aizām, alām, kritenēm un dziļām plaisām. Starp šiem veidojumiem ir izvietoti aploki un pļavas ar ganībām, kuras nodrošina būtisku uzturvērtību un kurās ganāmpulki uzturas no pavasara līdz rudens pirmajiem sniegiem. Nogāzes, pļavu un kaļķakmens iežu sajaukums (“xerros”) un klintis veido pārējos orogrāfiskos elementus, kas saistīti ar lopkopību. Šajā teritorijā ir piejūras klimats ar lielu lietus daudzumu visa gada laikā, vidēju saulaino dienu skaitu un lielu mākoņainumu. Nokrišņu daudzums svārstās no 2 000 mm augstākajās teritorijās, kurās daļa no tiem ir sniegs, un 1 200 mm zemākajās teritorijās. Tāpat augstākajās teritorijās vasaras laikā bieža parādība ir bieza migla. Temperatūra ir maiga visu gadu — ielejās vidējā temperatūra ir 12 °C un kalnu teritorijā vidējā temperatūra ir 3 °C. Teritorijas augsni galvenokārt veido kaļķakmens klintis un kvarcīti, kas ielejās ir pārveidojušies erozijas, klimata un veģetācijas ietekmē. Klimats, orogrāfija un ģeoloģija piešķir teritorijai īpatnības, kas tiešā veidā ietekmē ganību tipu un kvalitāti un kas padara tās par īpaši piemērotu uzturu govīm, aitām un kazām, no kurām iegūst pienu, ko pārstrādā par “Gamoneu” jeb “Gamonedo” sieru. Šajās ganībās visizplatītākais augs ir endēmisks Kantabrijas reģionam — Festuca burnatii, daudzgadīga zāle, kas aug aukstas un sausas augsnes pļavās. Ieplakās un nogāzēs, kur sniegs saglabājas līdz pavasara beigām, atrodas pļavas, kurās galvenokārt aug vilkakūla (“cervuno”), Nardus stricta — zāle, kuras izturība tai ļauj augt dažādos apstākļos. Tāpat pļavās aug Phleun alpinun, Festuca Iberica, Festuca picoeuropeana zāle un pākšaugs Trifolium thalli Vill. Siera specifiskās īpašības nosaka arī kūpināšana un nogatavināšana, kurā tiek izmantotas tikai tās pelējuma un rauga sēnītes, kas aug nogatavināšanas telpās. To vidū jāizceļ Penicillium sēnīte, kas ieaug siera malās un izveido plankumus, kuri piešķir sieram raksturīgo krāsu un garšu.

— Saikne ar cilvēku Šīs teritorijas ekosistēmai ir unikāli vides apstākļi, kā to pierāda fakts, ka Covadonga kalna nacionālais dabas parks ir pirmais Spānijā, — tas tika izveidots 1918. gadā un pirmais uzsāka Spānijas statistikas datu vākšanu vides aizsardzības jomā. Kopumā ir atzīts, ka gani no šiem kalniem veido un saglabā teritorijas vides vērtību, un šīs tradicionālās izmantošanas rezultāts ir “Gamonedo” jeb “Gamoneu” siers kā vienīgā ekonomikas alternatīva šīs teritorijas lopkopības resursu izmantošanai. Metodes un aprakstītie apstrādes metodes paņēmieni ir rezultāts senām tradīcijām, kuras cenšas pielāgot mūsdienām, taču tas neparedz tradīciju zaudēšanu, kas liktu izzust izstrādājuma identitātei un dzīvesveidam, kurš saistīts ar šo produktu.

4.7. Pārbaudes struktūra:

Nosaukums: ACVN “Gamoneu” jeb “Gamonedo” Regulatīvā padome Adrese: La Plaza, s/n E-33560 Benia-Onís (Asturias) Tālr.: (34) 985 84 40 05 Fakss: (34) 985 84 42 30 E-pasts: info@quesogamonedo.com

4.8. Marķējums: Aizsargātā cilmes vietas nosaukuma “Gamoneu” jeb “Gamonedo” sieri, kas paredzēti patēriņam, jāmarķē ar numurētu etiķeti vai papildu etiķeti, ko apstiprina, pārbauda un piegādā Regulatīvā padome saskaņā ar Kvalitātes rokasgrāmatā aprakstītajiem noteikumiem. Uz aizsargāto sieru etiķetēm un papildu etiķetēm izceltā veidā jābūt uzrakstītam “Denominación de Origen Protegida” — “Gamoneu” vai “Gamonedo”, tradicionālajam tekstam “del Puerto” vai “del Valle”, kā arī informācijai un prasībām, kas noteiktas piemērojamajos tiesību aktos.

Visiem tirgotājiem uz etiķetes ir jāizmanto vienīgais Regulatīvās padomes apstiprinātais logotips, kas atveidots zem šīs rindkopas.

(1) OV L 93, 31.3.2006., 12. lpp.